Diari Oficial de la Generalitat Valenciana


Sumari del DOGV 9739, del 05-12-2023 (2023/12621)

RESOLUCIÓ de 30 de novembre de 2023, de la Direcció General d'Innovació i Inclusió Educativa, per la qual es regula la participació en els projectes «Escolarts Escola canta», «Escola dansa», «Escola fa ràdio» i «Escola fa teatre» 2023-2024, en els centres d'Educació Primària i d'Educació Especial sostinguts amb fons públics de la Generalitat Valenciana, i s'estableixen les condicions per al reconeixement de la participació del professorat en els projectes. Segona convocatòria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9739

Data del DOGV
:   05-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12598


Data del document
:   30-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * organització de l'ensenyament
    * ensenyament primari

RESOLUCIÓ de 30 de novembre de 2023, de la Direcció General d'Innovació i Inclusió Educativa, per la qual es regula la participació en els projectes «Escolarts Escola canta», «Escola dansa», «Escola fa ràdio» i «Escola fa teatre» 2023-2024, en els centres d'Educació Primària i d'Educació Especial sostinguts amb fons públics de la Generalitat Valenciana, i s'estableixen les condicions per al reconeixement de la participació del professorat en els projectes. Segona convocatòria. [2023/12855]  
  
  
  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. Així mateix, l'article 14 indica que les administracions educatives han de fomentar el desenvolupament de tots els llenguatges i maneres de percepció específiques d'aquestes edats per desenvolupar el conjunt de les seues potencialitats, respectant la cultura específica de la infància que defineixen la Convenció sobre els drets de l'infant i les Observacions generals del seu comité.  
En el preàmbul de la Llei orgànica 3/2020 de 29 de desembre es recull l'objectiu, marcat per la Unió Europea i per la UNESCO, d'obrir els sistemes d'educació i formació al món exterior, la qual cosa exigeix, entre altres consideracions, la preservació de les llengües regionals o minoritàries tradicionals d'Europa, l'aprenentatge d'almenys dues llengües estrangeres a més de la llengua o llengües d'origen, augmentar la mobilitat i els intercanvis i reforçar la cooperació europea.  
  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, d'acord amb el que estableix l'article 6 del Reial decret 157/2022, indica en l'article 6.3 que, sense perjudici del tractament específic en algunes de les àrees de l'etapa, la comprensió lectora, l'expressió oral i escrita, la comunicació audiovisual, la competència digital, el foment de la creativitat, de l'esperit científic i de l'emprenedoria s'han de treballar en totes les àrees o àmbits de manera transversal i a través dels diversos projectes interdisciplinaris.  
  
Així mateix, l'article 7 del Decret 106/2022 assenyala que l'Educació Primària contribuirà a desenvolupar en els xiquets i les xiquetes diferents capacitats, entre les quals, aquelles que els permeten conéixer i utilitzar de manera adequada i efectiva, oralment i per escrit, les llengües oficials, i desenvolupar hàbits de lectura individual i en contextos de diàleg, debat i intercanvi d'experiències. A més, contribuirà a desenvolupar en els xiquets i les xiquetes les capacitats que els permeten utilitzar diferents representacions i expressions artístiques, desenvolupant la sensibilitat estètica i potenciant la creació artística. Paral·lelament, s'han de desenvolupar actituds positives envers la riquesa multilingüe i multicultural present en la societat, on conviuen el valencià i el castellà, a més d'altres llengües familiars.  
El Decret 105/2022, de 5 d'agost, del Consell, d'organització i funcionament dels centres d'Educació Especial, en el capítol III desenvolupa els aspectes clau de l'organització integral, globalitzada, i interdisciplinària d'aquest tipus d'ensenyament, destacant el desenvolupament curricular de la competència en consciència i expressió culturals.  
La Llei 4/1983, de 23 de novembre, de la Generalitat, d'ús i ensenyament del valencia, estableix com a objectiu específic protegir la recuperació del valencia, llengua pròpia de la Comunitat Valenciana, i garantir-ne l'ús normal i oficial.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, té com a objecte regular l'ensenyament i l'ús vehicular de les llengües curriculars i assegurar el domini de les competències plurilingües i interculturals de l'alumnat valencià. És per això que, com recull l'article 12.2.b, la Conselleria d'Educació, Cultura i Esport ha de promoure la realització d'activitats complementàries i extraescolars en què es fomente la competència comunicativa oral en valencià i ha de difondre les bones pràctiques dels centres. A més, l'article 24 indica que els centres educatius podran adoptar mesures de cooperació entre els agents educadors de la zona, especialment amb els ajuntaments i les institucions culturals amb la finalitat d'afavorir la cohesió social al voltant del plurilingüisme.  
  
El desenvolupament de l'expressió artística és un element clau en l'educació. Per això, la Conselleria d'Innovació i Inclusió Educativa fomenta la generació de situacions d'aprenentatge vinculades a les arts que afavorisquen l'aprenentatge atenent la diversitat i fomentant la inclusió. Les arts potencien vies de transformació educativa que milloren l'adquisició de competències i de resultats acadèmics de l'alumnat, aporten elements emocionals i de vincle i permeten aprenentatges interdisciplinaris.  
L'educació artística també produeix una millora en la motivació general de l'alumnat i un desenvolupament personal de trets de personalitat com la confiança, la creativitat, la imaginació, el pensament crític i l'expressió emocional. A més, l'accés a la pràctica artística és una condició indispensable per a la garantia dels drets culturals amb el desenvolupament de competències individuals que són posades en pràctica en comunitat.  
Amb la finalitat de posar en valor els projectes de dinamització lingüística en connexió amb el desenvolupament de l'expressió artística, la Direcció General d'Innovació i Inclusió Educativa ha agrupat sota el concepte Escolarts quatre modalitats de projectes en què conflueixen els objectius comunicatius i els de l'expressió artística, amb la finalitat d'impulsar aquest tipus d'actuacions en els centres educatius a través de la música, la ràdio, el teatre i la dansa.  
El programa «Escolarts» promou l'ús de la llengua oral i escrita en l'àmbit de l'expressió artística musical, escènica i dels mitjans de comunicació, i proposa un treball que pot ser portat a terme des d'una metodologia integrada de llengua i contingut i des d'un enfocament artístic.  
  
A més, és una eina potenciadora d'aprenentatge i de dinamització del valencià, un projecte que s'insereix en l'àmbit de l'expressió artística musical i escènica, amb la participació de les bandes de música que té repercussió en la societat. Per tot açò, la Conselleria promou entre els centres educatius la realització del projecte, així com el reconeixement de la participació del professorat inscrit.  
Finalment, s'atén al fet que l'anterior convocatòria es va publicar en període no lectiu, a l'interés que ha despertat en els centres educatius la participació en el programa «Escolarts», al fet que no suposa un cost econòmic per a la Conselleria d'Educació, Universitats i Ocupació, així com a la importància que per a la Conselleria suposa el desenvolupament del projecte i el seu impacte en el major nombre possible de centres educatius.  
Per tot això, en virtut de les competències assignades pel Decret 136/2023, de 10 d'agost, del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, resolc:  
  
Primer. Objecte i àmbit d'aplicació  
Aquesta resolució té com a finalitat la realització dels projectes «Escolarts escola canta», «Escola dansa», «Escola fa ràdio» i «Escola fa teatre» en els centres d'Educació Primària i d'Educació Especial sostinguts amb fons públics de la Generalitat Valenciana, establir els requisits per a l'autorització dels projectes, així com les condicions per al reconeixement de la participació del professorat inscrit.  
  
Segon. Descripció i objectius del programa «Escolarts»  
1. El programa «Escolarts» comprén quatre projectes educatius lligats a la dinamització del plurilingüisme, en els centres educatius i al desenvolupament de l'expressió artística musical i escènica, així com el coneixement del llenguatge periodístic en l'àmbit de la comunicació radiofònica.  
2. Objectius del programa «Escolarts».  
2.1. Objectius del projecte «Escolarts escola canta»:  
- Promoure l'ús del valencià i fomentar l'ensenyament musical entre l'alumnat, mitjançant la interpretació d'una obra musical i escènica.  
- Facilitar la creació de situacions comunicatives reals que activen l'ús de la llengua i la creativitat artística.  
- Promoure el coneixement del patrimoni musical valencià, així com el d'altres cultures, mitjançant la unió de la llengua i la música.  
- Promoure la col·laboració entre diferents entitats i administracions per a crear obres culturals de qualitat i poder mostrar-les i oferir-les a la societat.  
2.2. Objectius del projecte «Escolarts escola dansa»:  
- Potenciar l'expressió corporal, la dansa i la música entre l'alumnat.  
- Posar a l'abast de l'alumnat coreografies i muntatges escènics que desenvolupen la sensibilitat estètica i potencien l'expressió i la creació artística en l'alumnat.  
- Promoure el coneixement del patrimoni musical valencià, així com el d'altres cultures, mitjançant la unió de l'expressió corporal, la música i la llengua.  
- Promoure la col·laboració entre diferents entitats i administracions per a crear obres musicals i escèniques de qualitat i poder mostrar-les i oferir-les a la societat.  
2.3. Objectius del projecte «Escolarts escola fa teatre»:  
- Potenciar l'ús del valencià oral i escrit entre l'alumnat, en l'àmbit de la literatura i la representació artística teatral.  
- Facilitar la creació de situacions comunicatives reals que activen l'ús de la llengua i la creativitat artística.  
- Familiaritzar l'alumnat amb el llenguatge teatral i amb els diversos aspectes de la representació dramàtica: escenografia, expressió corporal i expressió lingüística.  
- Afavorir el treball cooperatiu i integrador entre l'alumnat mitjançant la interpretació d'obres teatrals.  
- Integrar les tecnologies de la informació i la comunicació (TIC) com a recursos pedagògics i d'esplai.  
2.4. Objectius del projecte «Escolarts escola fa ràdio»:  
- Potenciar l'ús del valencià oral i escrit entre l'alumnat, en els àmbits dels mitjans de comunicació.  
- Facilitar la creació de situacions comunicatives reals que activen l'ús de la llengua i la creativitat artística.  
- Familiaritzar l'alumnat amb el llenguatge radiofònic i el pòdcast, com una eina de creació i transmissió de continguts des d'un vessant comunicatiu, educatiu i artístic.  
- Afavorir el treball cooperatiu i integrador entre l'alumnat.  
- Conéixer i utilitzar ferramentes TIC per a l'obtenció, tractament i comunicació eficaç i creativa de la informació.  
- Integrar les tecnologies de la informació i la comunicació (TIC) en el procés d'ensenyament aprenentatge, com a recursos pedagògics i d'esplai.  
- Conéixer el programari i el maquinari necessaris per a la producció de programes de ràdio i pòdcast, així com serveis d'allotjament i distribució.  
- Produir un programa de ràdio o pòdcast fet per l'alumnat del centre de manera autònoma i col·laborativa.  
  
Tercer. Destinataris  
1. Són centres destinataris de la segona convocatòria de la Direcció General d'Innovació i Inclusió Educativa que regula la participació en el programa «Escolarts» 2023-2024 tots aquells centres d'Educació Primària i d'Educació Especial sostinguts amb fons públics que no hagen sol·licitat la seua participació en algun dels quatre projectes que conformen el programa «Escolarts» 2023-2024 regulat per la convocatòria del 5 de juliol de 2023.  
2. De manera extraordinària, aquells centres educatius que, havent sol·licitat la seua participació en algun dels quatre projectes del programa «Escolarts» 2023-2024, consideren, després de la publicació d'aquesta segona convocatòria, que estan interessats a participar en un altre o altres projectes no sol·licitats en la primera convocatòria, podran realitzar una nova sol·licitud, només per a aquells projectes no sol·licitats en la primera inscripció realitzada.  
3. Els projectes van adreçats als centres d'Educació Primària (canta: preferentment a l'alumnat de 4t, 5é i 6é; teatre: preferentment alumnat de 3r, 4t, 5é i 6é; mentre que en escola fa ràdio i escola dansa poden participar tots els alumnes de 1r a 6é) i d'Educació Especial sostinguts amb fons públics de la Generalitat Valenciana.  
4. El professorat que hi participe ha d'estar en actiu i amb destinació definitiva o vacant en el centre.  
  
Quart. Condicions de participació en el programa «Escolarts»  
«Escola canta»:  
1. Els centres educatius participants en el projecte es comprometen a realitzar, almenys, les activitats següents:  
a) Treballar de manera planificada i continuada al llarg del curs 2023-2024 la cantata que la Conselleria d'Educació, Universitats i Ocupació posarà a disposició dels centres participants per als fins específics d'aquest projecte. Aquest treball es farà tot partint dels recursos didàctics facilitats als centres educatius.  
b) Participar en un concert col·lectiu, gratuït i obert a tota la comunitat educativa, en què s'interprete i es pose en escena la cantata facilitada per la Conselleria d'Educació, Universitats i Ocupació als centres educatius participants. En aquest concert, que s'haurà de fer amb data límit de 30 de juny de 2024, participarà l'alumnat inscrit a «Escolarts escola canta» i la banda de música de referència amb la qual hagen contactat els centres educatius.  
c) Elaborar una memòria que done testimoni de la participació en el projecte, la qual haurà de ser remesa a la Direcció General d'Innovació i Inclusió, amb data límit de 5 de juliol de 2024, d'acord amb les indicacions que, quan corresponga, es facilitaran als centres participants.  
  
2. No és recomanable que la participació de l'alumnat supere la xifra de cent alumnes per centre educatiu.  
3. És recomanable que tots els centres educatius d'una mateixa localitat participen en un mateix concert de cloenda del projecte.  
4. Es podran establir col·laboracions entre centres educatius de diferents localitats amb la finalitat d'interpretar i posar en escena la cantata, de manera conjunta, en un mateix concert.  
5. En cada localitat, correspon als centres educatius la gestió de contactar amb la banda de música i amb l'ajuntament per informar-los del contingut i necessitats del projecte i planificar amb temps la infraestructura necessària i la data de realització del concert. És convenient que aquesta gestió es faça com més aviat millor.  
6. Cada alumna/e participant en «Escolarts escola canta» haurà d'emplenar i lliurar a la direcció del centre educatiu el consentiment informat de cessió d'ús d'imatge i so.  
7. La direcció del centre haurà de disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat i membres de la comunitat educativa) que apareguen en els documents audiovisuals que es generen per la participació del centre en el projecte «Escolarts escola canta».  
  
La conselleria amb competències en matèria d'educació facilitarà als centres educatius ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
8. Es procurarà treballar el projecte «Escolarts escola canta» dins l'horari lectiu destinat a projectes interdisciplinaris en els quals es fomente la integració dels aprenentatges de manera transversal, significativa i rellevant.  
9. El projecte s'ha d'incloure en la programació general anual (PGA) del curs 2023-2024.  
10. Per a donar suport didàctic al projecte, es convocarà una activitat formativa relacionada amb la música, el text i la proposta escènica de la cantata, a la qual podrà inscriure's de manera voluntària el professorat dels centres que hi participen.  
«Escola dansa»:  
1. Els centres educatius participants en el projecte es comprometen a realitzar, almenys, les activitats següents:  
a) Treballar de manera planificada i continuada al llarg del curs 2023-2024 les coreografies que la Conselleria d'Educació, Universitats i Ocupació posarà a disposició dels centres participants per als fins específics d'aquest projecte. Aquest treball es farà tot partint dels recursos didàctics facilitats als centres educatius.  
b) Realitzar un acte de cloenda del projecte, en els últims mesos del curs, en què s'executen les coreografies facilitades per la Conselleria d'Educació, Universitats i Ocupació i que s'hagen treballat al llarg del curs 2023-2024. Aquesta activitat pot ser interna (només per a la comunitat educativa de cadascun dels centres inscrits) o oberta al públic en general de la localitat en què es realitze.  
Per iniciativa directa de la Conselleria d'Educació, Universitats i Ocupació o per voluntat dels centres educatius, es podran fer trobades didàctiques entre diferents centres educatius participants en el projecte «Escolarts escola dansa» per donar a conéixer a la comunitat educativa el treball fet al llarg del curs.  
c) Elaborar una memòria que done testimoni de la participació en el projecte, la qual haurà de ser remesa a la Direcció General d'Innovació i Inclusió Educativa, amb data límit de 5 de juliol de 2024, d'acord amb les indicacions que, quan corresponga, es facilitaran als centres participants.  
2. Cada alumna/e participant en «Escolarts escola dansa» haurà d'emplenar i lliurar a la direcció del centre educatiu el consentiment informat de cessió d'ús d'imatge i so.  
La direcció del centre haurà de disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat i membres de la comunitat educativa) que apareguen en els documents audiovisuals que es generen per la participació del centre en el projecte «Escolarts escola dansa».  
  
La Conselleria d'Educació, Universitats i Ocupació facilitarà als centres educatius ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
3. Es procurarà treballar el projecte «Escolarts escola dansa» dins l'horari lectiu destinat a projectes interdisciplinaris en els quals es fomente la integració dels aprenentatges de manera transversal, significativa i rellevant.  
4. El projecte s'ha d'incloure en la programació general anual (PGA) del curs 2023-2024.  
5. Per a donar suport didàctic es convocarà una activitat formativa relacionada amb l'expressió dinàmica i les habilitats motrius i, més específicament, amb la dansa, a la qual podrà inscriure's de manera voluntària el professorat dels centres que participen en el projecte «Escolarts escola dansa».  
«Escola fa teatre»:  
1. Els centres educatius participants en el projecte es comprometen a realitzar, almenys, les activitats següents:  
a) Treballar de manera planificada i continuada al llarg del curs 2023-2024 alguna de les obres teatrals que la conselleria amb competències en matèria d'educació posarà a disposició dels centres participants per als fins específics d'aquest projecte.  
b) Realitzar un acte de cloenda del projecte, en els últims mesos del curs, en què es represente alguna de les obres facilitades per la Conselleria d'Educació, Universitats i Ocupació i que s'haja treballat al llarg del curs 2023-2024. Aquesta activitat pot ser interna (només per a la comunitat educativa de cadascun dels centres inscrits) o oberta al públic en general de la localitat en què es realitze.  
Per iniciativa directa de la Conselleria d'Educació, Universitats i Ocupació, o per voluntat dels centres educatius, es podran fer trobades didàctiques entre dos o més centres educatius participants en el projecte «Escolarts escola fa teatre» per donar a conèixer a la comunitat educativa el treball fet al llarg del curs.  
c) Elaborar una memòria que done testimoni de la participació en el projecte, la qual haurà de ser remesa a la Direcció General d'Innovació i Inclusió Educativa, amb data límit de 5 de juliol de 2024, d'acord amb les indicacions que, quan corresponga, es facilitaran als centres participants.  
2. Cada alumna/e participant en «Escolarts escola fa teatre» haurà d'emplenar i lliurar a la direcció del centre educatiu el consentiment informat de cessió d'ús d'imatge i so.  
La direcció del centre haurà de disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat i membres de la comunitat educativa) que apareguen en els documents audiovisuals que es generen per la participació del centre en el projecte «Escolarts escola fa teatre».  
  
La Conselleria d'Educació, Universitats i Ocupació facilitarà als centres educatius ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
3. Es procurarà treballar el projecte «Escolarts escola fa teatre» dins l'horari lectiu destinat a projectes interdisciplinaris en els quals es fomente la integració dels aprenentatges de manera transversal, significativa i rellevant.  
4. El projecte s'ha d'incloure en la programació general anual (PGA) del curs 2023-2024.  
5. Per a donar suport didàctic al projecte, es convocarà una activitat formativa relacionada amb el teatre, la interpretació i la direcció escènica a la qual podrà inscriure's de manera voluntària el professorat dels centres que hi participen.  
«Escola fa ràdio»:  
1. Els centres educatius participants en el projecte es comprometen a realitzar, almenys, les activitats següents:  
a) Planificar, preparar i enregistrar, almenys, un programa de ràdio o pòdcast que es podrà difondre en la plataforma habilitada per la Conselleria d'Educació, Universitats i Ocupació.  
L'enregistrament i l'edició del programa es durà a terme preferentment de manera autònoma per part de l'alumnat i el professorat del centre, sense descartar la possibilitat d'intervenció d'alguna emissora local o d'àmbit autonòmic en l'ajuda tècnica. En el pòdcast o programa de ràdio s'haurà de fer constar la referència al projecte «Escolarts escola fa ràdio», de la Direcció General d'Innovació i Inclusió Educativa.  
  
b) Elaborar una memòria que done testimoni de la participació en el projecte, la qual haurà de ser remesa a la Direcció General d'Innovació i Inclusió Educativa, amb data límit de 5 de juliol de 2024, d'acord amb les indicacions que, quan corresponga, es facilitaran als centres participants.  
2. Cada alumna/e participant en «Escolarts escola fa ràdio» haurà d'emplenar i lliurar a la direcció del centre educatiu el consentiment informat de cessió d'ús d'imatge i so.  
La direcció del centre haurà de disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat i membres de la comunitat educativa) que apareguen en els documents audiovisuals que es generen per la participació del centre en el projecte «Escolarts escola fa ràdio».  
  
La Conselleria d'Educació, Universitats i Ocupació facilitarà als centres educatius ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
3. Es procurarà treballar el projecte «Escolarts escola fa ràdio» dins l'horari lectiu destinat a projectes interdisciplinaris en els quals es fomente la integració dels aprenentatges a través de manera transversal, significativa i rellevant.  
4. El projecte s'ha d'incloure en la programació general anual (PGA) del curs 2023-2024.  
5. Per a donar suport didàctic al projecte, es convocarà una activitat formativa relacionada amb la ràdio, el pòdcast i la creativitat artística sonora a la qual podrà inscriure's de manera voluntària el professorat dels centres que hi participen.  
6. La Direcció General d'Innovació i Inclusió Educativa podrà establir una col·laboració amb la Corporació Valenciana de Mitjans Audiovisuals perquè s'oferisca formació als centres.  
  
Cinqué. Sol·licitud i termini de presentació  
1. Sol·licitaran la seua participació en un o diversos projectes del programa «Escolarts» aquells centres que no es van inscriure en la primera convocatòria publicada el 5 de juliol de 2023.  
2. Sol·licitaran una nova participació en un o diversos projectes del programa «Escolarts» aquells centres que havent sol·licitat la seua participació en la primera convocatòria del programa «Escolarts» 2023-2024 consideren, després de la publicació d'aquesta segona convocatòria, que estan interessats a participar en un o diversos projectes no sol·licitats en la primera inscripció realitzada.  
3. La Conselleria d'Educació, Universitats i Ocupació enviarà al correu corporatiu de cada centre un enllaç personalitzat al formulari d'inscripció. Els centres docents que desitgen participar durant el curs 2023-2024 en qualsevol dels projectes Escolarts han d'emplenar el formulari. Aquest podrà ser editat, si pertoca, a través de l'enllaç facilitat, sempre que el termini estiga obert.  
4. El termini per a la presentació de la sol·licitud serà de 7 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana.  
5. La sol·licitud serà formalitzada per la persona que tinga la representació legal del centre. El formulari inclourà la informació següent:  
  
• Dades del centre.  
• Dades del professorat participant: un/a mestre/a coordinador/a i altres mestres que hi participen de manera activa (fins a un màxim de quatre persones, en total).  
• Dades de participació: nivell i quantitat d'alumnat participant en el projecte.  
6. La Conselleria d'Educació, Universitats i Ocupació examinarà tota la documentació presentada i, mitjançant una resolució de la Direcció General d'Innovació i Inclusió Educativa, publicarà una llista provisional que reculla els centres autoritzats a participar en el programa «Escolarts» i, si fora el cas, els centres no autoritzats.  
7. S'estableix un període d'al·legacions a les llistes provisionals de 3 dies hàbils a partir de la data de publicació en el web d'Innovació: https://ceice.gva.es/va/web/innovacion-educacion/escolarts  
Les al·legacions s'han de presentar al correu electrònic bdlufddty.nmcbc@qwd.ms, qvtqkplol.auzue@nya.hy, xretbxfyh.uvwomf@kmy.av, ffpbvxbee.ypmlg@twx.ac; segons corresponga.  
8. Transcorregut el termini de presentació d'al·legacions es publicarà la resolució definitiva de centres autoritzats a participar en el programa «Escolarts».  
9. L'autorització en qualsevol projecte es podrà revocar pels motius següents:  
• Renúncia del centre a la participació en el projecte.  
• Proposta de la Direcció General d'Innovació i Inclusió Educativa, quan es comprove que no s'estan complint les condicions d'aplicació del projecte que s'estableixen en aquesta resolució.  
  
Sisé. Certificació  
Una vegada comprovat que es reuneixen les condicions indicades per a reconéixer la participació del professorat en el programa «Escolarts» durant el curs 2023-2024, l'òrgan amb competències en matèria de formació del professorat, segons l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, expedirà el certificat corresponent, el qual constarà en el compte de formació del professorat.  
  
Es reconeixerà un total de 40 crèdits al professorat coordinador i 20 al professorat participant d'aquells centres docents que s'hagen inscrit, dins del termini establit i en la forma escaient, en el programa «Escolarts», sempre que hagen pogut desenvolupar-lo d'acord amb allò que s'estableix en l'apartat resolutiu quart d'aquesta resolució.  
  
Seté. Efectes  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la publicació, de conformitat amb el que disposen els articles 112, 114, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 30 de novembre de 2023.- La directora general d'Innovació i Inclusió Educativa: Maria del Rosario Escrig Llinares.